"De Gamle Rotter"

- for modne mennesker i alle aldre!
Er livet forbi, blot fordi man er kommet op i årene? Gu´er det ej. Det skal leves på fuldt tryk indtil djævlen kalder!

De Gamle Rotter byder på en morsom musikalsk aften, der tager alderdommen op til revision.

I front for Rotterne er Lasse Helner (Lasse og Mathilde), Jes Holtsø (Børge fra Olsen Banden) og John Nørgaard (Østjysk Musikforsyning). Med begavet bidende humor og stor musikalitet går de i kødet på liv, karriere og kærlighedsliv set fra mænd, der burde være gået over sidste salgsdato, men stadig står på scenen og synger deres skønne sange for fuld tryk!

Sangene er nyt materiale skrevet af Lasse Helner, Morten Wittrock, John Nørgaard og af den amerikanske sangskriver Shel Silverstein. Han udgav i sluthalvfemserne to fantastiske CD´er med titlen Old Dogs (Gamle hunde). De bedste af disse sange præsenteres med nye danske oversættelser, der virkelig sætter lattermusklerne på overarbejde. Silverstein er kendt som manden bag Dr Hook´s bedste sange fx Sylvia's Mother, Queen of the Silver Dollar og Carry Me Carie.

I sangen ”Du skal stadigvæk dø” opremses alle de forunderlige måder vi prøver, at forhale døden på. Vi får også historien om rocksangeren, der er for flad til at kunne nyde sit otium, men stadig kan få kvinderne med i kanen. Men der er også vemodige og reflekterende sange om det at blive gammel og se at verden forandrer sig hurtigere og hurtigere.

De Gamle Rotter er for modne mennesker i alle aldre. Der er garanti for en musikalsk og munter aften!!!Instruktion: Michael Carøe

Fakta:

Musik og tekst: Shel Silverstein/Lars Wallin, Morten Wittrock/Peter Andersen, John Nørgaard og Lasse Helner. 

Sangerne bakkes op af et firemandsorkester. Morten Wittrock, piano. Torsten Lefmann, guitar og kor. Lars Wallin, kontrabas/el-bas og kor og Peter Andersen, trommer og kor.

Website: www.degamlerotter.dk

